kardosdrur/scandi-wiki huggingface dataset:
Thomas Algren

Thomas Algren West (født 6. september 1962) er en dansk skuespiller og forretningsmand. Thomas Algren blev et teenageidol gennem sin hovedrolle som Tore i filmatiseringen af Klaus Rifbjergs debutroman Den Kroniske Uskyld, som Nordisk Film indspillede i 1985. Han spillede aldrig i flere film. Thomas Algren var fotomodel i Copenhagen Models, da han blev castet af filmens instruktør, Edward Fleming.

Thomas Algren uddannede sig senere til civilingeniør ved Danmarks Tekniske Universitet. Han har haft stillinger i Mærsk Hong Kong Ltd, SGS Hong Kong Ltd, Dana Automotive og Ljungby Maskin AB.

I dag arbejder Thomas Algren med ejendomsudvikling.

Efter 37 års pause som skuespiller kan Thomas Algren genses i en mindre rolle i Nicolas Winding Refn's Netflix serie Copenhagen Cowboy, som har premiere 5. januar 2023.

Thomas Algren er gift, har fire døtre og en bonusdatter og bor på Frederiksberg.

Eksterne henvisninger 
 

Erhvervsfolk fra Danmark
Gurktaler Alperne

Gurktaler Alperne (, ) er en bjergkæde i de centrale østlige alper i Østrig, opkaldt efter Gurk-flodens dal.

Geografi

Beliggenhed 
Området er placeret mellem Mur-dalen i nord og adskiller det fra Niedere Tauern og Drava i syd, hvor det grænser op til Gailtal Alperne og Karavanke intervaller i de sydlige kalkstenalper. I vest når Gurktaler Alperne op til Katschberg Passet og Ankogelgruppen i Hohe Tauern-området. I øst adskiller Neumarktpasset i Øvre Stiermark det fra de tilstødende Lavanttal Alperne.

Inddeling 
Gurktaler Alperne kan opdeles i fem undergrupper:

 Nockbjergene ligger mellem Liesertal og Flattnitzer Höhe. Deres højeste top er Eisenhut (2.441 m).
 Metnitzbjergene ligger mellem Mur- og Metnitz-dale. Deres højeste punkt er Goldachnock (2.171 m).
 Bjergstrøget Mödring ligger mellem Metnitz- og Gurktal-dalen. Dets højeste punkt er Dorferecken (1.726 moh.)
 Wimitzbjergene ligger mellem Gurk- og Glan- dale, gennem hvilke Wimitz- floden løber. Deres højeste toppe er Schneebauerberg og Hocheck (begge 1.338 m)

I den sydlige ende af Gurktal-Alperne ligger Klagenfurt-bassinet omgivet af syv mindre bjergkæder.

Toppe 
De højeste toppe er beliggende i Nockbjergene (Nockberge, fra Nock, der betyder "afrundet bakketop", jfr. Nockerl), er en undergruppe vest for Flattnitz Passet, inklusive Mt. Eisenhut i Steiermark, Nationalparken Nockberge langs den naturskønne Nockalmstraße i Kärnten har siden 1987 været et beskyttet landskabsområde ( IUCN V). Nock-bjergene strækker sig også ned til Kärntens store søer Millstätter See og Ossiacher See.

Andre toppe inkluderer:
 Großer Rosennock, 2.440 moh.
 Hohe Pressing, 2.370 moh.
 Rinsennock, 2.334 moh.

Økonomi og turisme 

Det blide landskab med sine mange græsarealer havde været stedet for alpint sæterbrug (tysk:Alm) siden oldtiden. Der har også været minedrift i Gurktaler Alperne efter jern og sølv, og der hentes stadig magnesit nær Radenthein .

I dag er turisme den vigtigste økonomiske sektor. Gurktaler Alpernes dale har turister både om sommeren og den travle vintersæson. Det førende turistområde er Bad Kleinkirchheim, derefter Turracher Höhe ( Predlitz-Turrach og Reichenau ), Falkert (Reichenau) og Innerkrems ( Krems i Kärnten ), Flattnitz, Afritz og Katschberg (Rennweg am Katschberg). De største skiområder er Katschberg-Aineck, Innerkrems-Schönfeld-Karneralm, Turracher Höhe og Gerlitzen i Nock-bjergene og Kreischberg i Metnitz-bjergene.

Regionen Nockbjergene er også kendt for sine helbredende kurbade, bl.a Karlbad ved Nockalmstraße.

Referencer 

 Gurktal Alps / Nockberge på summitpost.org

Bjerge i Østrig
Bjergkæder i Alperne
Caacupé

Caacupé er en by i det centrale Paraguay, med et indbyggertal (pr. 2019) på cirka 56.864. Oprindeligt lå der en bebyggelse fra 1600-tallet, men den nuværende by blev grundlagt i 1770. Caacupé er hovedstad i departementet Cordillera.

Byen er centrum for et romersk-katolsk bispesæde, og den er kendt som hjemsted for Jomfruen fra Caacupé, der æres i byens katedral. Hvert år 8. december afholdes en religiøs fejring til ære for statuetten "Vor Frues mirakler" på byens torv. Figuren stammer fra 1600-tallet og har mirakuløst overlevet en voldsom oversvømmelse; siden er en række mirakler tilskrevet den.

Referencer 

Byer i Paraguay
Etableret i 1770
John Hornbech Christensen

John Hornbech Christensen er  en dansk erhvervsleder fra Aarhus. Han har siden 2018 været kædedirektør for Fakta A/S. Han har tillige udmærket sig som ultraløber.

Før ansættelsen hos Fakta var Hornbech Christensen tidligere nordisk salgsdirektør i Kvik Køkkener og bad. Før da salgsdirektør i SuperBrugsen og tillige 7 år som varehuschef i IKEA Danmark A/S og IKEA Norge AS har han også på CV'et.

Mens tidligere kædedirektør for Fakta, Stina Glavind, var på barselsorlov, var John Hornbech Christensen indsat som konstitueret direktør for Fakta, men da Stina Glavind efter sin barselsorlov overtog posten som koncerdirektør for Coop, blev Hornbech Christensen ansat som ny kædedirektør (administrerende direktør) for Fakta.

Ultraløb
John Hornbech Christensen har pr. 2020 gennemført 25 internationale ultraløb og 32 maratonløb siden 2007. Løbekarrieren startede i januar 2007 med det første maratonløb i Holstebro. Siden hen er det (pr. 2020) blevet til 32 maratonløb, 5x 6-timers løb, 4x 80 km løb (Paris ECO trail), 4x 100 miles løb (160,9 km), 4x 100 km løb, 3x 24 timers løb (160-200 km), 4x 220 km (Ultrabalaton i Ungarn). I 2014 gennemførte Hornbech Christensen en af verdens største ultraløb på 246 km fra Athen til Sparta. Løbet kaldes Spartathlon og afholdes hvert år i slutning af september. Løbet starter kl. 7.00 fra Akropolis. Man har max. 36 timer til at gennemføre løbet i. Der er 75 checkpoint undervejs, som skal passeres inden for tidsgrænsen, hvis man vil undgå at udgå. Man passerer endvidere to store bjerge, inden man når til målbyen Sparta. Der er kun ganske få danskere, der har gennemført løbet.

Referencer 

Direktører fra Danmark
Maratonløbere fra Danmark
Personer fra Aarhus
Eisenhut (bjerg)

Eisenhut er et bjerg i de centrale østlige alper beliggende i Østrig. Med 2.441 moh. er det den højeste top i Gurktaler Alperne og i de Steirmark-Kärntneriske Alper.

Geografi 
Eisenhut ligger nordøst for Turracher Höhe-passet . Administrativt hører bjerget til den østrigske delstat Steiermark, nær trepunktet hvor grænserne til Kärnten og Salzburg mødes. Navnet kommer af den århundreder lange udvinding af jernmalm () malm på steder i nærheden som f.eks.Turrach.

Referencer 

Bjerge i Alperne
Steiermark
Mosekonens bryg (bog)

Mosekonens Bryg er er en børnebog af Ib Spang Olsen. Den blev oprindeligt udgivet af Kunst og Kultur i 1957 og igen i 1966 af Gyldendal i en lidt omarbejdet version. Det er versionen fra 1966, de fleste kender i dag og som bliver solgt hos div. boghandlere. Bogen handler om fænomenet mosekonens bryg, som er en tæt tåge, der lægger sig lavt over dale, moser og enge ved tusmørke og dæmring efter en varm dag med pludseligt temperaturfald. 

I bogen skal mosekonen fremstille sin særlige bryg. Hun sender mosebørnene ud for at finde ingredienser, og lygtemændene, med hår af ild, varmer op under gryden. Mosefolkene er kun ude om natten, for de kan ikke tåle dagslys. Børnenes far, mosemanden, er kæmpestor og ligner en busk. Når bryggen er færdig, bliver den siet gennem to af mosepigernes hår og hældes på tønde. Mosekonen har selv lavet tønden med staver af mosejord, som hun har høvlet af med sine hugtænder, tøndebånd af siv og en bund af et vandhul, hun har pustet på, så vandet bliver helt hårdt. Så gemmes bryggen gennem hele vinteren, mens mosefolkene sover under jorden. 

Når de vågner igen om foråret, holder de fest og drikker bryggen. Nu kan de godt tåle dagslys. Så puster de liv i naturen efter den lange vinter. De puster på søer og vandhuller, så isen forsvinder, de puster på buske, så de får kno-pper, de puster hinanden i ørene, så der flyver sommerfugle ud osv.

Ib Spang Olsen modtog i 1967 Kulturministeriets Børnebogspris for bogen.

Bogen er også blevet filmatiseret.

Kilder og henvisninger

Børnebøger
En storm af sværd

En storm af sværd (eng: A Storm of Swords) er den tredje bog i A Song of Ice and Fire, en serie af fantasyromaner af den amerikanske forfatter George R. R. Martin. Den udkom første gang den 8. august 2000 i Storbritannien, og i USA i november 200. Forud for udgivelsen blev der udgivet en novelle kaldet Path of the Dragon, der samler op på nogle af kapitlerne med Daenerys Targaryen fra bogen.

Ved udgivelsen var En storm af sværd den længst ebog i serien. Det var så lang, at paperbackudgaven valgte at opdel bogen i to i Storbritannien, Irland, Australien og Israel, hvor den første del fik titlen Steel and Snow i juni 2001 (mde ét albumcover) og del to fik titlen Blood and Gold i august 2001 (med et andet cover). Den samme opdeling blev udført for de polsk og græsk udgaver. I Frankrig valgte man at opdele bogen i fire separate bind.

En storm af sværd vandt Locus Award i 2001, Geffen Award i 2002 for Best Novel og blev nomineret til Best Novel ved Nebula Award i 2001. Det var en første af bøgerne i serien, der blev nomineret til Hugo Award, der er den ene af de to mest prestigefyldte litteraturpriser inden for science fiction og fantasy, men den gik til J. K. Rowlings bog Harry Potter og Flammernes Pokal.

Meisha Merlin Publishing, der tidligere havde udgivet illustrerede særudgaveraf både Kampen om tronen og Kongernes kamp, planlagde at udgive en lignende version af En storm af sværd i to ekesmplarer en da udgivelsen af bogen blev meget forsinket mistede selskabet rettighederne, som i stedet overgik til Subterranean Press. Denne udgave, der blev illustsreret af Charles Vess, blve udgivet i sommeren 2006.

En storm af sværd er også navnet på den anden udvidelsespakke til brætspillet A Game of Thrones, der udkom i juli 2006. Omkring den første halvdel af bogen blev filmatiseret til tredje sæson af HBO tv-serie Game of Thrones, mens den anden halvdel var basis for seriens fjerde sæson, og visse dele indgik i seriens femte sæson.

En storm af sværd fortsætter historien lidt inden den slutter i forgængeren, Kongernes kamp. De Syv Kongeriger i Westeros er stadig i gang med de fem kongers krig, hvor Joffrey Baratheon og hans onkel Stannis Baratheon kæmper om Jerntronen, mens Robb Stark fra Nord og Balon Greyjoy på Iron Islands erklærer deres uafhængighed (Stanniss bror Renly Baratheon, den femte "konge" er allerede blevet dræbt). Samtidig nærmer en stor mængde wildlings, stammerne på den anden side af De Syv Kongerigers nordlige grænse, Muren, under ledersab af Mance Rayder, den selvudnævnte konge den anden side af Muren hvor kun den underbemandede Night's Watch står i vejen. Endeligt sejler Daenerys Targaryen, der er datter af den afsatte tidligere konge af Westeros og "mor" til verdens eneste levende drager, mod vest for at generobre sin fars tabte trone.

Referencer 

Litteratur i 2000
A Song of Ice and Fire
Badesangen

"Badesangen" er en sang skrevet af Trille, og i originaludgaven sunget af Ditte Dyrholm med Ole Fick på guitar.

Oprindelse 
Sangen er skrevet til en Børne-TV udsendelse om forholdsregler som børn bør tage når de bader, sendt første gang på DR d. 09-05-1976 kl.19:00-19:30 under titlen "Sådan bader vi".

Tilgængelighed 
Sangen er ikke udgivet kommercielt. Der findes mange debattråde i diverse fora, hvor det diskuteres hvor den er fra, hvornår den er fra, hvem der synger den, hvor man kan høre den etc. Denne artikel er oprettet for at give svar, men kan desværre ikke linke til selve sangen, da den ikke er offentligt tilgængelig.

Sangteksten 
Sangen er på 6 vers som alle handler hvad man skal gøre før, under eller efter man har badet i havet. Den mest kendte linje lyder: Gå altid ud i vandet med en voksen, en voksen

Referencer 

Sange fra Danmark
Statens Landvindingsudvalg

Statens Landvindingsudvalg var et statsligt udvalg der fungerede fra 1940 til 1970. Udvalget havde til formål at føre forhandling med interesserede lodsejere i grundforbedringssager, godkende landvindingsplaner og afgive indstilling til Landbrugsministeriet. Fra 1966 stod udvlget tillige for at føre forhandling med lodsejere og kommunale myndigheder i sager om vandløbsregulering. Desuden skulle udvalgets medlemmer deltage i bestyrelsen for de selskaber (interessentskaber) der oprettedes til forvaltning af de landvundne områder.

Udvalget blev oprettet 14.11.1940 ved lov nr. 599 af 1940 og afløstes 25.3.1970 af Afvandingsudvalget ved lov nr. 126 af 1970. Udvalget var sammensat med repæsentanter for Landbrugsministeriet, Finansministeriet, Ministeriet for offentlige Arbejder og Arbejds- og Socialministeriet, Fiskeriministeriet, Det Danske Hedeselskab og Dansk Ingeniørforening.

Det egentlige arbejde med besigtigelse, forhandling og beslutning udførtes i to underudvalg for hhv. Øerne og Jylland. Selve landvindingsarbejdet blev udført af teknisk sagkyndige, som var antaget af Landbrugsministeriet. Staten dækkede 2/3 af omkostningerne; resten finansieredes gennem lån på lempelige vilkår.

Se også 
 Pedersen, A.B.: Fra landvindingspolitik til naturgenopretningspolitik – policy-netværks magt og forandring, , PDF: https://www.dmu.dk/Pub/phd_apd.pdf

Kilder 

Danmarks politik
Landbrugshistorie
Danmark i 1900-tallet
Etableret i 1940
Haraldsted Sø

Haraldsted Sø (tidligere Haraldsted Langesø, der er på ca. 250 hektar stor sø, omkring seks km lang og op til 600 bred sø, beliggende ca. 4 kilometer nord for Ringsted på Midtsjælland. Søen, der er en del af tunneldalen mellem Åmosen og Køgeådal, har tilløb fra Vigersdal Å i øst, og afvandes i vestenden til Ringsted Å der er en del af Susåsystemet. Søens gennemsnitdybde er ca. 5 meter. Den største dybde er ca. 11 meter.

På nordsiden ligger Vrangeskov og Haraldsted Skov, den sidste kendt som lokaliteten for mordet på Knud Lavard i 1131. Ved nordbredden, i den østlige endeaf søen, ligger to voldsteder Valsømagle og Nygård (eller Ridebanen - Valsøgård)

Ringsted Kommune købte i 2014 søen, sammen med den mod øst liggende Gyrstinge Sø, af Hovedstadsområdets Forsyningsselskab (HOFOR) der havde brugt den til vanindvinding. Købet var for at skabe rekreative naturområder, og måske i sidste ende en regional naturpark omkring Haraldsted Sø og Gyrstinge Sø.”

Fugleliv 
Det er et fuglerigt område, og søerne, eng og mosearealerne omkring søerne et et vigtigt rasteområde for ande- og
vadefugle. Havørnen yngler i området og benytter dagligt søerne
som fourageringsområde. I 2014 blev der registreret 117 fuglearter ved Haraldsted Sø.

Søbad 

I vestenden er en del afskåret fra hovedsøen (Langesø) med en dæmning, og her ligger Lillesø, som er den vestlige del af Haraldsted Sø. Her ligger Haraldsted Søbad med en omkring 30 meter sandstrand i ca 5 meters bredde samt en stor græsplæne med en lille legeplads på. Stranden har Blåt Flag.

Kilder og henvisninger 

Søer i Ringsted Kommune
Lokaliteter i Ringsted Kommune
Søer på Sjælland
Star Trek: Lower Decks

Star Trek: Lower Decks er en amerikansk animeret web-tv-serie lavet for det amerikanske streaming media selskab CBS All Access af Mike McMahan.

Første sæson af Star Trek: Decks havde premiere i USA og Canada den 6. august 2020 og vil består af 10 episoder. Der er pt. (august 2020) ikke planer om at gøre den tilgængelig udenfor USA og Canada.

Eksterne henvisninger 

 

Lower Decks
Nettvprogrammer
Animerede tv-serier fra USA
Amerikanske tv-serier fra 2020'erne
Mosekonens bryg (flertydig)

Mosekonens bryg kan henvise til flere artikler:

 Mosekonens bryg – en særlig slags tåge over moser
 Mosekonens bryg (bog) – en børnebog af Ib Spang Olsen
 Mosekonens bryg (film) – en animationsfilm bygget på bogen
Emil Frederiksen

Emil Frederiksen (født 5. september 2000 i Viborg) er en dansk professionel fodboldspiller, der spiller for SønderjyskE.

Han er søn af tidligere AaB og Viborg FF-spiller Søren Frederiksen.

Klubkarriere 
Frederiksen startede sin karriere som seksårig i Viborg FF.

SC Heerenveen 
Den 15. december 2016 blev det offentliggjort, at Frederiksen i en alder af 16 år skiftede til SC Heerenveen. Her skrev han under på en toethalvtårig kontrakt.

I starten af opholdet var han en del af klubbens U/17-hold. Han blev siden en del af klubbens førsteholdstrup, og i foråret 2018 skrev han under på en fireårig kontraktforlængelse, således parterne havde papir på hinanden frem til sommeren 2022. Han opnåede dog ikke spilletid for klubbens bedste mandskab, og i løbet af januar 2020 blev det meddelt, at det var planen, at Frederiksen skulle udlejes til anden klub.

SønderjyskE 
Han skiftede til SønderjyskE på en lejeaftale med købsoption i januar 2020. Lejeaftalen gjaldt for foråret 2020. Han fik sin debut i Superligaen den 23. februar 2020, da han blev skiftet ind efter 69 minutter som erstatning for Christian Jakobsen i et 2-1-nederlag ude til FC Nordsjælland. I løbet af lejeperioden spillede han 14 kampe og scorede et enkelt mål, heraf 11 i Superligaen.

Efter sæsonen vendte han hjem til SC Heerenveen, inden det i august 2020 blev offentliggjort, at SønderjyskE havde købt ham fri af sin kontrakt med den hollandske klub. Han skrev under på en treethalvtårig kontrakt, således parterne havde papir på hinanden frem til 31. december 2023.

Referencer

Eksterne henvisninger 
 

Fodboldspillere fra Danmark
Fodboldspillere fra Viborg FF
Personer fra Viborg
Kragernes rige

Kragernes rige (eng: A Feast for Crows) er den fjerde bog i A Song of Ice and Fire, en serie af fantasyromaner af den amerikanske forfatter George R. R. Martin. Bogen blev udgivet første gang den 17. oktober 2005 i Storbritannien, og i USA den 8. november 2005.

I maj 2005 annoncerede Martin at den "blotte størerlse" på hans stadig ufærdige manuskript til Kragernes rige havde fået ham og hans forlag til at opdele fortællingen i to bøger. I stedet for at opdele teksten kronologisk i to halvdele valgte Martin i stedet at opdele historien alt efter hvor den foregik, hvilket resulterede i "to romaner der foregår samtidig" med foreskellige karakterer. Kragernes rige blev udgivet nogle måneder senere, og fokuserer hovedsageligt på det sydlige Westeros. Den samtidige roman En dans med drager, som fokuserer på begivenheder i Norden, Muren og Essos blev annonceret, at den ville udkomme året efter, men den blev forsinket og blev ikke udgivet før seks år senere den 12. juni 2011. Martin kommenterede også, at A Song of Ice and Fire-serien sandsynligvis ville ende med at bestå af syv bøger.

Kragernes rige var den først roman i serien, som debuterede på The New York Times Best Seller list, hvilket tidligere var sket for Robert Jordan og Neil Gaiman. I 2006 blev den nomineret til Hugo Award, Locus Award og British Fantasy Society Award. Sammen med En dans med drager er bogen siden blev filmatiseret til femte sæson i HBO tv-serie Game of Thrones, selvom visse dele af bogen optræder i seriens fjerde og sjette sæson.

De fem kongers krig er så småt ved at blive afsluttet. Tronprædentanterne Robb Stark og Balon Greyjoy er blevet dræbt. Stannis Baratheon, der også forsøgte at få Jerntronen, kæmper med wildling-stammerne nord for Muren som invaderer Westeros, hvor Robbs halvbror Jon Snow er blevet udnævnt som den 998. Lord Commander over Night's Watch, der har ansvaret for at bevogte Muren. Den 8-årige konge Tommen Baratheon hersker nu i King's Landing under sin mor Cersei Lannisters formynderskab. Krigerkvinden Brienne of Tarth er blevet sendt til Cerseis bror (og elsker) Jaime Lannister på en misison for at finde Robbs søster Sansa Stark. Sansa skjuler sig i The Vale, hvor hun er beskyttet af sin mors barndomsven Petyr “Littlefinger” Baelish, der har myrdet sin hustru Lysa Arryn og udnævnt sig selv som Protektor af The Vale og værge for Lysas søn, den 8-årige Lord Robert Arryn.

Referencer 

Litteratur i 2005
A Song of Ice and Fire
Cœur Défense

Cœur Défense er et kontorkompleks beliggende i forretningsområdet La Défense, i Frankrig, i Courbevoie kommune. 

Bygningskomplekset indeholder 350.000 m2 og er sammen Parlamentets palads i Bukarest det største europæsike ejendomskompleks..

Referencer

Eksterne henvisninger 

 Officielt websted

Skyskrabere
Paris
Mellerup Fri- og Efterskole

Mellerup Fri- og Efterskole er en organisation med en friskole og en efterskole i Mellerup. Den blev oprindeligt grundlagt i 1880 som Mellerup Højskole, efter en Grundtvig-koldsk tradition, mens Frk. Lunds friskole flyttede til Mellerup i 1881.

Friskolen er en grundskole med 0. til 8. klasse, der havde et elevtal på 109 i skoleåret 2019/2020.

Efterskolen er en musik- og bevægelsesefterskole i udkanten af Mellerup 12 km fra Randers. Den blev grundlagt i 1948 som Mellerup Ungdomsskole. Det første elevhold bestod af fem piger og fire drenge.

Søren Balsner og Lau Højen fra Carpark North mødte hinanden og begyndte at spille sammen i bandet Weed på Mellerup Efterskole i 1997.

Referencer 

Efterskoler
Etableret i 1948
Frie grundskoler
Bygninger, konstruktioner og anlæg i Randers Kommune
Artsrigdom

Artsrigdom er antallet af forskellige arter repræsenteret i et økologisk samfund, landskab eller region. Artsrigdom er simpelthen antallet af arter, og den tager ikke højde for arternes overflod eller deres relative forekomst. Artsrigdom betragtes engang synonymt med artsdiversiteten, men den formelle metriske artsdiversitet tager højde for både artsrigdom og evenness (jævnhed).

Antal arter er et simpel udbredt mål for naturarealers biodiversitet. Den mest kendte form for biodiversitet er artsdiversitet eller artsrigdom, altså mangfoldigheden af dyre- og plantearter på et givent område.

Se også 
 Diversitetsindeks

Referencer 

 

Økologi
Svjatlana Tsikhanowskaja

Svjatlana Hjeorhijewna Tsіkhаnоwskаja eller Svetlana Georgijevna Tikhanovskaja (hviderussisk: Святлана Георгіеўна Ціханоўская, russisk:Светла́на Гео́ргиевна Тихано́вская, født 11. september 1982) er en hviderussisk menneskerettighedsaktivist og politiker, der stillede op ved præsidentvalget i Hviderusland 2020, som oppositionens hovedkandidat. Hun er gift med aktivisten Siarhjej Tsikhanowski, som ligeledes stillede op til valget indtil sin arrestation den 29. maj 2020, hvorefter hun meddelte, at hun havde til hensigt at stille op i hans sted.

Aleksandr Lukasjenko har siddet på posten siden 1994 og blev officielt erklæret vinder i valget, der mistænkes for at være ramt af valgfusk.

Baggrund 
Før hun blev præsidentkandidat, var Tsіkhаnоwskаja engelsklærer og tolk. Hun er gift med youtuberen, bloggeren og aktivisten Siarhjej Tsikhanouski, som blev anholdt 29. maj 2020 i Hrodna sammen med otte andre mennesker. Parret har en søn og en datter.

Referencer

Eksterne henvisninger 

 
 Facebook page of Sviatlana Tsikhanouskaya

Undervisere fra Hviderusland
Politikere fra Hviderusland
Aktivister fra Hviderusland
Der Deutsche Tag

Der Deutsche Tag (den tyske dag) opstod i Weimarrepublikkens Tyskland som et årligt stormøde af nationalistisk tilsnit. Det første Deutscher Tag-møde fandt sted i Eisenach i 1913 inden det første større møde, der fandt sted i Weimar i 1920. Derefter møde i Detmold 1921 og i 1922 i Coburg, hvor det nazistiske SA (Sturmabteilung) blev kendt for de første større gadekampe imod venstrefløjen.

Der Deutsche Tag er også afholdt uden for Tyskland af organisationer af udlandstyskere, og der har ikke nødvendigvis været sammenhæng med arrangementerne i selve Tyskland.

Det tyske mindretal i Sønderjylland afholder hver første lørdag i november deres arrangement på Knivsbjerg ved Aabenraa, der er deres nationale samlingspunkt, eller andetsteds i landsdelen.

Referencer 

Tyskere
Mindedage
Weimarrepublikken